[{"text_idx": "#000000", "text": "Iuj inter ni pensas, ke estraroj g\u0302enerale, kaj prezidantoj aparte, emas meti tre personan stampon sur la tegmentan asocion de la movado dum siaj mandatoj. Sed mia c\u0302efa konstato, post mia elveno el du sinsekvaj prezidmandatoj c\u0302e UEA, estas, ke de estraro al estraro la laboroj fakte estas profunde kontinuaj. Fine de la UK en 2007 Ranieri Clerici, dau\u0306rige al delonga okupig\u0302o de la asocio, proponis al la estraro kernan tagorderon: \u201cUEA rigore formulu prilingvan homan rajton, UN-iniciate prisekveblan c\u0302e c\u0302iuj s\u0302tatoj; kaj ligu al la esperantismo la strebadon por la akceptigo de tiu rajto\u201d. Apud la multe gurdita epokfareco de la interreto, tiu tagordero motivis la g\u0302enevan simpozion en 2008 kaj la s\u0302tupaltigon de partoprenado en UN-organizoj kaj ALTE ligitan kun la nomoj Blonstein, Keller, Kova\u0301ts, Maradan. La tagordero Clerici reliefas en la strategia laborplano nun efektivigata."}, {"text_idx": "#000002", "text": "Tamen ne nur tiu c\u0302i organizaj\u0302o mastrumas la komunumon. Nian movadon markas multe pli da interorganiza kontinueco, ol la publiko rimarkas. Ekde Rejkjaviko 1977, la tuta komunumo refasonas la kernajn celojn de sia ekzistado kaj impetado. Tial ni faras esplorojn kongruajn kun la scienca seriozeco. Tial ni romane kaj alig\u0302enre revizitas niajn biografiojn kaj la potencialojn de senpera dialogado inter la diverstipaj individuoj formig\u0302intaj en la Esperanta komunumo."}, {"text_idx": "#000003", "text": "El tia kirlado fontis interalie la agnostikismo Jordan-Cole-Dasgupta kovita dum NASK en 1978; ni tri frukte kunmetis vidpunkton skeptikan pri la lapenismo kaj iuj tepidaj postskriboj suplementintaj g\u0302in. Mi mem trafis plu kovi tiudirektajn komprenojn kun diverskonsista amikaro vidalvide kaj koresponde. La rezulton sintezas mia verko Log\u0302i en homaj lingvoj (Novjorko: Mondial, 2011). Miaj konversacipartneroj evidente ne estas la solaj rekonceptantoj: en la Esperanta komunumo vibre sonas kaj resonas malsamegaj memkomprenoj, lingvistikoj, poetikoj. Tiun diversecon esprimas diversampleksaj organizaj\u0302oj. El ili UEA, SAT, la Esperanta Civito kaj MAS foje identigas sin kiel tegmentajn. Tamen ankau\u0306 TEJO, ILEI, la Akademio de Esperanto kaj ESF tegmente resumas vivadojn kaj opiniadojn (c\u0302i tiu aludo al Ribillard ne bezonas vian atenton, se vi ne kaptis g\u0302in). Interpersonaj agordig\u0302oj por ebligi komunajn laborojn trans instituciaj limoj, foje en subvenciataj projektoj, pli kaj pli karakterizas la hodiau\u0306an komunumon."}, {"text_idx": "#000004", "text": "Preter la diverseco de voc\u0302oj, ni rimarku ankau\u0306 fundamentan renovigon de la entrepreno, kiu nin c\u0302iujn kunligas. Niaj pioniroj pretis celi, ke la naci-s\u0302tatoj en siaj edukejoj kaj komunikejoj adoptu Esperanton kiel c\u0302efan interlandan lingvon; tiuepoke ec\u0302 niaj taktikaj desubistoj rigardis la popolanojn kiel premgrupon laborontan por la sama strategia celo. Hodiau\u0306 ni rekomprenas, kiastile do ni intervenu sur diversaj podioj historiaj sed ne s\u0302tataj. Mia verko Log\u0302i en homaj lingvoj proponas, ke nia komunumo ne nur kibicu pri la s\u0302tatoj, sed sin engag\u0302u senpere en la historia sfero \u2013 rekte alirante kaj refasonante la principan ilaron, per kiu la homoj serioze komprenas siajn lingvanecojn kaj tradukemojn."}, {"text_idx": "#000005", "text": "C\u0302i-epoke lau\u0306 mi ni plej bezonas postlapenan reanalizon de nia rilato al la sinsekvaj lingvistikoj. Provizore akceptu, mi petas, la ideon ke la historia lingvistiko \u2013 specifa reago al la konatig\u0302o de Eu\u0306ropo kun la sanskrita lingvo kaj la lingvoteoria tradicio de Panini g\u0302is Bhartrihari \u2013 levig\u0302is lige kun la romantikisma \u201cetna\u201d kompreno de \u201cla popoloj\u201d, kaj ke post tiu \u201cetnopa-diakrona\u201d epoko ni eniris \u201cnaciopan-strukturan\u201d epokon en la lingvistiko. Lau\u0306 tiu dismeto, la aktuala lingvoscienco kaj la postmodernaj iniciatoj \u2013 grave rekomprenendaj lige kun la demokratiiga figuro Bhartrihari fine de la paninia tradicio, sed tio estas tagordero ne jam digestita en niaj medioj \u2013 rilatas ne nur al kolektivoj sed unuavice al la rajtanta homo unuopa, kiu sin identigas sub diversaj rubrikoj sen foroferi la individuecon. Lige kun tiu rekompreno, niaj diversterenaj lingvemuloj \u2013 en kaj ekster Esperantujo, sed lau\u0306eble la esperantujanoj ludu gvidan rolon \u2013 devas lau\u0306 siaj cirkonstancoj renovigi la rilaton inter la lingvistiko, la beletristiko kaj la arto g\u0302enerale. Mi pensas pri la emfazo de William Auld pri la parenceco inter la lingvoj kaj \u201caliaj artoj\u201d. La scienco estas nur parto de nia repertuaro."}, {"text_idx": "#000006", "text": "Multaj ligas la Esperantan entreprenon kun la klerismo \u2013 do, kun la elano de la dekokajarcenta Eu\u0306ropo. Tamen la lumecon de la epoko makulis kolizioj inter imperiestroj kaj imperiatoj. Ne surbaze de la klerismo ni povas hodiau\u0306 refari la scenejon, mi pensas. Prefere ni fasonu modelon renesancan, universaleman, g\u0302isoste demokratiaman. Kreaj renkontig\u0302oj povos kreski, se c\u0302iuj kultivos propralokajn, proprasektorajn renesancojn kaj refadenos al malnovaj au\u0306 loke gravaj renesancoj."}, {"text_idx": "#000007", "text": "Tia kultivado evidente devos esti multvoc\u0302a. C\u0302i-konekse mi reatentigas vin pri la graveco de la Projekto Vizag\u0302oj. Tiu kontribueto mia \u2013 akceptita en la nuna strategia laborplano, dankon \u2013 ne nur reliefigas la voc\u0302diversecon de la Esperanta komunumo. G\u0302i ankau\u0306 subkomprenigas, ke ni c\u0302iuj havas la devon diversnuancigi nian au\u0306skultadon. La Vizag\u0302ojn mi komprenas kiel figurojn, c\u0302e kiuj renkontig\u0302adas la Esperanta entrepreno kaj diversaj aliaj kontribuadoj al la homa historio. Aldoni plusan vervon al tiu renkontig\u0302ado miakomprene bezonas farig\u0302i unu el la gravaj prioritatoj en nia komuna entrepreno \u2013 por plikomunigi g\u0302in."}, {"text_idx": "#000009", "text": "5 Responses to Postprezidaj meditoj"}, {"text_idx": "#000011", "text": "Por MONATO la intelekta nivelo sufichus. Homo kiel PD estas sufiche inteligenta, klera kaj informita pri temoj, kiuj koncernas lian landon kaj kiujn mi supre menciis. La problemo de tiuj homoj estas la manko de intereso, la manko de kuragho (esprimi sian personan politikan vidpunkton, kvankam PD lau mia scio ja estas au estis politike aktiva persono, por la bengalaj KP) kaj ilia limigita penshorizonto, kio estas granda problemo en la universitata akademia mondo ghenerale, kie umas amaso de akademiaj au eburturaj idiotoj, kaj psikopatoj. Tiu chi problemo estis la chefa kialo kiam mi forlasis la universitaton post mia diplomigho en 1992. Kiam dudek jarojn poste mi rekontaktis la universitatajn mediojn (por proponi disertacion pri interlingvistika temo), mi devis konstati kun hororo, ke la samaj eburturaj idiotoj kaj psikopatoj tie daure ekzistas. La situacio ech akrighis, lau mi. Dum en mia tempo ekzistis ankorau veraj personecoj kiel profesoroj kun multaj diversaj personaj intelektaj interesoj, nuntempe mi observas, ke la plimulto shajne konsistas el duonkretenoj kaj tedaj teknokratoj, kies interesoj limighas al kelkaj specialaj temoj, dum por chio cetera ili sentas sin malkompetentaj (ech ene de la sama scienca brancho)."}, {"text_idx": "#000012", "text": "Ech se mi ne estas profesia politologo (sed nur studis historion, slavistikon kaj internacian juron), ekzemple, mi senprobleme kaj sufiche kompetente povus verki artikolojn ankau pri politikaj temoj, ne nur svisaj, por revuo kiel MONATO, kie chefe amatoroj kunlaboras."}, {"text_idx": "#000013", "text": "Do, la argumenton pri kompetenteco mi povas nur parte akcepti. Ofte tiu averto servas kiel preteksto por ion ne devi fari."}, {"text_idx": "#000014", "text": "Do, mi esperas, ke vi komprenis, kion mi celis diri."}, {"text_idx": "#000015", "text": "La similecon al sxafoj \u2013 mi forgesis aldoni \u2013 estis sugestita de Andy mem. Ecx sxafoj vivas en gregoj, kaj estas multe pli facile al individuo supervivi la dangxerojn ecx la plej mortigajn, se ili vivas grege, kiel fisxoj, sxafoj, kaproj kaj bovoj."}, {"text_idx": "#000017", "text": "Estas sensence pretendi ke PD verku en primovada instanco, kiaj la Ondo de Esperanto kaj la Balta Ondo pri la temoj indikitaj de nia disidento, antauxe pli konata kiel ekspertizo pri sovetiaj disidentoj (li certe prisauxdadas!)."}, {"text_idx": "#000018", "text": "Por tio, unue PD devus kompetenti pri la temoj de li postulataj, dum sxajnas al mi ke lia kompetento,kiel universitata profesoro, direktigxas al pli abstraktaj temoj, cxu Andy volu, cxu ne."}, {"text_idx": "#000019", "text": "Se li kompetentus pri tiuj temoj li ja devus preferinde priverki kaj publikigi en Bharato mem, kie li tutcerte trovus atentan legantaron, cxefe se li sukcesus prezenti solvojn por tiaj gravaj problemoj de lia lando."}, {"text_idx": "#000020", "text": "Mi konfesas, ke mi sxatus legi en Esperanto aux en iu ajn alia lingvo de mi regata, ne pri tiuj temoj indikitaj de Andy, tamen pri aliaj multe pli interesaj, kiaj:"}, {"text_idx": "#000024", "text": "c) pri la akrigxanta konflikto inter la tri pli fortaj centraj ekonomioj de la Euxropa Unio (Germanujo cxekape) kaj la periferiaj landoj (pig-oj?) Portugalujo, Irlando kaj Grekujo, al kiuj jam delonge aldonigxis Hispanujo, Italujo (eble same malpuraj?) kaj la purega vikinga aria Islando, kiuj ne sukcesas elturnigxi el la ekonomia euxromarcxo en kiu ili estis volonte (cxu?) metis sin."}, {"text_idx": "#000025", "text": "d) kaj, parolante pri malpureco, mi ankaux volonte legus pri la malpureco de difinitaj urboj kaj regionoj en difinita euxopa lando kaj pri la financa ruinigxo de la antauxe gravaj usonaj urboj Cxikago kaj Detrojto kaj praktike kompleta kolapso de la urbaj plej gravaj servoj (Cxu nova, nun nordamerika, Bengalujo?"}, {"text_idx": "#000026", "text": "Eble Monato povus malfermi siajn foliojn al tiaj interesaj artikoloj. Andy mem povus verki ilin, pro liaj multtalentaj kapabloj kaj arda deziro verki \u2013 nur por ekstera publiko, kiel li jxus asertis en Libera Folio \u2013 en Esperanto, pri temoj gravaj, ne pri etlingvaj diletantajxoj, escepte se temas pri la laux li definitiva kaj senkondicxa (tutcerte de li dezirata) fiasko de Esperanto kaj de la Esperanto-Movado, surbaze de la pseuxdoauxtoritataj fatalismaj asertoj de iuj Svisaj Profetoj, teoriumantoj de iaspeca Darvina lingva kaj movada malevoluo. Hodler kaj Privat tutcerte volvas sin en siaj tomboj. Kia honto!"}, {"text_idx": "#000027", "text": "Iu alia multe pli forta kaj dangxera ankaux deziris tiun fiaskon, dum fiaskis lia fanfarone antauxanoncita Jarmila III-a Regno, kiu ne sukcesis transvivi jarcentkvaronon, dum Esperanto kaj la Esperanto-Movado ekpasxis la III-an Jarmilon, malgraux li kaj malgraux multaj aliaj, kiuj kasxe aux subkasxe cxion faris kaj faras por bremsi la evoluon kaj kreskon de nia lingvo kaj movado, kun la senhonta helpo de alpaj kaj cxirkauxalpaj (tamen talpaj) lupoj, kiuj similaj al sxakaloj, jam delonge snifas cxiumomente por vidi cxu la la lasta kadavro de la grego ekputros por frandi la restajxojn (Ili ja pensas nur pri malpurajxoj), dum la grego malgraux cxio sukcesas transvivi sinsekvajn vintrojn, cxar cxu Andy volu, cxu ne, post cxiu vintro sekvas printempo."}, {"text_idx": "#000028", "text": "Oni ne povas allasi senresponde tiujn mallojalajn, do perfidajn atakojn al Esperanto kaj Esperanto-Movado kiu celas ilian diskreditigon kaj lancxon de duboj en la mensoj de la Esperanto-aktivuloj por ke tiuj perdu la kuragxon kaj intereson okupigxi pri la Movado kaj entute pri Esperanto, kaj bedauxrinde multaj lasas sin kaptigxi en la masxoj de tiu damninda reto."}, {"text_idx": "#000029", "text": "Esperantistoj similas ne al sxafoj, kiel sugestis aliloke cxi tie, sed al fisxoj, kiuj se pro eventuala sekeco mortas, sukcesas reproduktigxi kiam novaj pluvoj alvenas, aux al la arboj de mia regiono kiuj perdas cxiujn foliojn dum sekeco, sed tuj plenfoliigxas kaj ekfrutas, kiam la pluvoj revenas."}, {"text_idx": "#000031", "text": "Mi ghojas, ke vi pensis pri mi :-)"}, {"text_idx": "#000032", "text": "Prefere PD verku artikolojn pri praktikaj kaj aktualaj temoj, ekzemple pri la inflacio de la hindia rupio, la malpureco en hindiaj urbegoj, la giganta malricheco de unu miliardo da homoj, la konflikto kun Pakistano kaj la atombomba programo de la novdelhia registaro. Kaj proponu praktikajn solvojn. En Esperanto. Tio havus pli da senco ol fantazii pri ia renesanco de, kun au per Esperanto, kiu neniam okazos."}, {"text_idx": "#000035", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000036", "text": "Demonstraj versioj de \u201cLa Ondo\u201d"}, {"text_idx": "#000037", "text": "Musklaku la kovrilon por legi pliajn informojn."}]